**Ministru kabineta noteikumu projekta “Cūku snieguma pārbaudes kārtība” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Zemkopības ministrija ir sagatavojusi Ministru kabineta noteikumu projektu “Cūku snieguma pārbaudes kārtība” (turpmāk – noteikumu projekts), lai nodrošinātu vienotu škirnes un krustojuma cūku snieguma datu reģisrēšanu un iegūto datu apstrādi, kā arī uzlabotu ciltsdarba un dzīvnieku audzēšanas sistēmu valstī.  Saskaņā ar Dzīvnieku audzēšanas un ciltsdarba likuma pārejas noteikumu 2. punktu noteikumu projekts jāpieņem līdz 2019. gada 28. februārim. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Dzīvnieku audzēšanas un ciltsdarba likuma 13. panta pirmā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik cūku pārraudzības kārtību nosaka Ministru kabineta 2011. gada 21. jūnija noteikumi Nr. 479 “Cūku pārraudzības kārtība” (turpmāk – noteikumi Nr.479).  2018. gada 7. novembrī stājās spēkā jauns normatīvais akts – Dzīvnieku audzēšanas un ciltsdarba likums (Latvijas Vēstnesis, 2018, 210.nr.) (turpmāk – likums). Likuma Pārejas noteikumu 2. punkts nosaka, ka noteikumi Nr. 479 ar 2019. gada 1. martu zaudēs spēku, tāpēc nepieciešami jauni Ministru kabineta noteikumi, kuros noteikts regulējums cūku snieguma pārbaudei un tās datu reģistrēšanai.  Likumā tiek lietoti divi termini:  1) attiecībā uz ciltsdarbu likums papildināts ar snieguma pārbaudes definīciju. Snieguma pārbaudes laikā tiek iegūti dažādi kvalitatīvi un kvantitatīvi dati lauksaimniecības dzīvnieku ģenētiskās kvalitātes noteikšanai. Tas ir tieši attiecināms uz sugu, šķirņu, līniju un krustojumu dzīvnieku izkopšanu un uzlabošanu un saistīts ar audzēšanas programmas mērķiem.  Arī Eiropas Parlamenta un Padomes 2016. gada 8. jūnija Regulā (ES) Nr. 2016/1012 par zootehniskajiem un ģenealoģiskajiem nosacījumiem dzīvnieku audzēšanai, tīršķirnes vaislas dzīvnieku, krustojuma vaislas cūku un to reproduktīvo produktu tirdzniecībai Savienībā un ievešanai tajā, un ar ko groza Regulu (ES) Nr. 652/2014, Padomes Direktīvas 89/608/EEK un 90/425/EEK un atceļ konkrētus aktus dzīvnieku audzēšanas jomā, ("Dzīvnieku audzēšanas regula") termins “snieguma pārbaude” lietots attiecībā tikai uz tīršķirnes dzīvnieku audzētāju biedrību un krustojuma cūku audzētāju organizāciju izstrādāto audzēšanas programmu īstenošanu;  2) termins ”pārraudzība” turpmāk ietver tikai lauksaimniecības dzīvnieku produktivitātes datu uzskaiti, un pārraudzības mērķis ir ar iegūto datu palīdzību uzlabot pārvaldību ganāmpulkos, kas ir orientēti uz produkcijas iegūšanu. Tādējādi lauksaimniecības dzīvnieku pārraudzība ir vienkāršāks process nekā snieguma pārbaude, un tā nav saistīta ar ciltsdarbu un audzēšanas programmas īstenošanu, bet vērsta uz lielāku dzīvnieku audzētāju mērķauditoriju.  Cūkkopībā šķirnes lauksaimniecības dzīvnieku audzētāju biedrība (turpmāk – biedrība) un krustojuma cūku audzētāju organizācija (turpmāk – organizācija), kas atzīta saskaņā ar Ministru kabineta 2018. gada 18. decembra noteikumiem Nr. 796 “Šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas kārtība, kā arī audzēšanas programmas apstiprināšanas kārtība”, īsteno šķirnes cūku un krustojuma cūku audzēšanas programmas – veic ciltsdarbu. Tādējādi noteikumu projekts paredz snieguma pārbaudes (nevis pārraudzības) procesu, kas nodrošina kvantitatīvus un kvalitatīvus datus par lauksaimniecības dzīvnieku, tā produktivitāti, eksterjeru, kā arī citus ģenētiskās kvalitātes noteikšanai nepieciešamos datus un šo datu reģistrēšanu. Noteikumu projektā, tāpat kā spēkā esošajos noteikumos Nr.479, noteikts, ka snieguma pārbaudes dati tiks reģistrēti šķirnes cūku audzēšanas saimniecībās un pārējās cūku audzēšanas saimniecībās, kurās ir iekļautas gan krustojuma cūku audzēšanas saimniecības, gan tās cūku audzēšanas saimniecības, kas nākotnē plāno kandidēt uz šķirnes cūku audzēšanas saimniecības statusu, un kurām ir noslēgta vienošanās ar biedrību vai organizāciju par attiecīgās audzēšanas programmas īstenošanu. Šķirnes cūku audzēšanas saimniecības statusu piešķir biedrība saskaņā ar audzēšanas programmā noteiktajām prasībām. Noteikumu projekts paredz, ka snieguma pārbaudes datu reģistrāciju cūku audzēšanas saimniecībā nodrošina fiziska persona – pārraugs un vērtēšanas eksperts, kas saņēmusi attiecīgu dokumentu atbilstoši normatīvajiem aktiem par izglītības un profesionālās kvalifikācijas prasībām fiziskajām personām, kas nodarbojas ar lauksaimniecības dzīvnieku vērtēšanu, snieguma pārbaudi un pārraudzību, mākslīgo apsēklošanu, olšūnu un embriju transplantāciju, šo personu apmācības kārtību, kā arī attiecīgo sertifikātu un apliecību izsniegšanas, apturēšanas, anulēšanas un atsaukšanas kārtību. Minētā prasība ir ietverta arī spēkā esošajos noteikumos Nr. 479. Pārraugs noteikumu projektā noteiktos snieguma pārbaudes datus reģistrē visās cūku audzēšanas saimniecībās, kas īsteno attiecīgās biedrības vai organizācijas audzēšanas programmu, savukārt šķirnes cūku audzēšanas saimniecībās papildus noteikumu projektā noteiktajiem snieguma pārbaudes datiem, pārraugs un vērtēšanas eksperts reģistrē snieguma pārbaudes datus atbilstoši biedrības audzēšanas programmā noteiktajiem kritērijiem par šķirnes jauncūkām un sivēnmātēm.  Noteikumu projekta mērķis ir noteikt cūku snieguma pārbaudes kārtību, precizēt terminoloģiju saskaņā ar likuma prasībām, kā arī precizēt spēkā esošo noteikumu Nr. 479 normas.  Noteikumu projekts nosaka:   1. kārtību, kādā veicama cūku snieguma pārbaude; 2. snieguma pārbaudes datu reģistrācijas kārtību; 3. šķirnes lauksaimniecības dzīvnieku audzētāju biedrības un krustojuma cūku audzētājas organizācijas funkcijas cūku snieguma pārbaudes datu reģistrācijas procesā. 4. Lauksaimniecības datu centra funkcijas snieguma pārbaudes procesā. Noteikumu projektā, tāpat kā spēkā esošajos noteikumos Nr.479, noteikts, ka Datu centrs snieguma pārbaudes datu kopsavilkumu ievieto savā tīmekļvietnē. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija un Lauksaimniecības datu centrs |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Šobrīd ir divas atzītas šķirnes lauksaimniecības dzīvnieku audzētāju biedrības un organizācijas – SIA „Cūku ciltsdarba centrs” un SIA „Agrosels”. Pašlaik snieguma pārbaudes dati tiek uzskaitīti 70 saimniecībās, un no tām 11 ir tīršķirnes cūku audzēšanas saimniecības.  Fiziskās personas, kas veic cūku snieguma pārbaudes datu uzskaiti. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projekta tiesiskais regulējums nemaina tiesības un pienākumus, ne arī veicamās darbības. |
| 3. | Administratīvo izmaksu monetārs novērtējums | Projektā ietvertajam tiesiskajam regulējumam nav ietekmes uz administratīvajām izmaksām (naudas izteiksmē), un tas nerada papildu administratīvo slogu, jo saskaņā ar Ministru kabineta 2009. gada 15. decembra instrukcijas Nr. 19 „Tiesību akta projekta sākotnējās ietekmes izvērtēšanas kārtība” 24. un 25. punktu administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 *euro*, bet mērķgrupai, ko veido juridiskas personas, – 2000 *euro*. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektu 17.01.2019. tika ievietota tīmekļvietnē [www.zm.gov.lv](http://www.zm.gov.lv). 17.01.2019. noteikumu projekts elektroniski tika saskaņots ar Lauksaimniecības organizāciju sadarbības padomi un Zemnieku saeimu. |
| 2. | Sabiedrības līdzdalība projekta izstrādē | Noteikumu projekts izskatīts un saskaņots sanāksmēs 11.12.2018. un 17.01.2019., un precizētais noteikumu projekts vēlreiz tika saskaņots elektroniski 17.01.2019. un 05.02.2019. ar Latvijas cūku audzētāju asociāciju un šķirnes cūku audzētāju biedrībām. |
| 3. | Sabiedrības līdzdalības rezultāti | Lauksaimniecības organizāciju sadarbības padome, Zemnieku saeima un Lauksaimniecības datu centrs atbalsta noteikumu projekta tālāku virzību bez iebildumiem. Par tīmekļvietnē [www.zm.gov.lv](http://www.zm.gov.lv) ievietoto noteikumu projektu netika saņemti iebildumi vai priekšlikumi. Šķirnes cūku audzētāju biedrību izteiktie iebildumi un priekšlikumi ir izvērtēti un ņemti vērā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zemkopības ministrija un Lauksaimniecības datu centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas un tā izpildei nav nepieciešama jaunu institūciju izveide, esošo likvidācija vai reorganizācija. Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs Kaspars Gerhards

Justa 67027379

Sandra.Justa@zm.gov.lv